**Notă informativă**

*La proiectul de decizie cu privire la organizarea consultărilor publice care vizează aprobarea Regulamentului cu privire la organizarea și funcționarea parcărilor publice din municipiul Chișinău.*

**1. Denumirea autorului proiectului.**

Proiectul Regulamentului cu privire la organizarea și funcționarea parcărilor și parcajelor din municipiul Chișinău a fost elaborat de către Direcția Generală Mobilitate Urbană a Consiliului municipal Chișinău.

**2. Condițiile și necesitatea ce au impus elaborarea proiectului**

Gestiunea sistemului de parcare reprezintă o provocare pentru autoritățile locale. Una dintre problemele majore invocate de către posesorii de autovehicule este lipsa locurilor de parcare. Lipsa locurilor de parcare reprezintă o consecință lipsei de gestiune a parcărilor în municipiul Chișinău, care a transformat orașul într-o parcare neordonată și gratuită.

Anume parcarea gratuită a și produs consecințele negative pe care le observăm astăzi pe străzile capitalei: ambuteiajele, parcajele neregulamentare, supra aglomerarea circulației rutiere în special în centrul istoric a orașului Chișinău.

Proiectul Regulamentului cu privire la organizarea și funcționarea parcărilor și parcajelor din mun. Chișinău este elaborat în temeiul Hotărârii Guvernului Republicii Moldova nr. 672/1998 „Cu privire la parcările auto cu plată pe teritoriul Republicii Moldova”. În rezultatul consultării regulamentului menționat, s-a constatat că acesta necesită introducerea unui șir de modificări și completări, inclusiv, de ordin normativ. În același timp Regulamentul ”cu privire la parcările auto cu plată din municipiul Chișinău” aprobat prin Decizia CMC nr. 3/35 din 22.06.2000, este depășit din punct de vedere tehnic, juridic, și procedural, fapt care necesită aprobarea unui cadru normativ nou, adaptat la necesitățile actuale ale municipiului, perfectat din punct de vedere calitativ, cantitativ și structural, care va reglementa sistemul de management al parcărilor și parcajelor din municipal Chișinău.

**3. Scopul general al proiectului de decizie**

Dispozițiile prevăzute în prezentul regulament au ca scop asigurarea desfășurării fluente și în siguranță a circulației pe drumurile publice, asigurarea parcării autovehiculelor în condiții de siguranță, descongestionarea drumurilor publice din zona centrală şi a drumurilor publice cu trafic intens, facilitarea accesului la obiectivele de interes public, protejarea pietonilor prin asigurarea unor condiții prielnice de circulație pe trotuare, amenajarea parcajelor și parcărilor publice conform normelor tehnice și avansarea aspectului arhitectonic al acestora. Asigurarea utilizatorilor potențiali cu soluții moderne în vederea accesibilității parcărilor și parcărilor publice.

**4. Principalele prevederi ale proiectului și evidențierea elementelor noi**

Proiectul Regulamentului cu privire la organizarea și funcționarea parcărilor și parcajelor din municipiul Chișinău stabilește o serie de norme menite să asigure administrarea și funcționarea corespunzătoare a parcărilor și parcajelor publice din mun. Chișinău, drepturile și obligațiile ce revin utilizatorilor parcărilor și parcajelor publice, raporturile dintre administratorul parcărilor și parcajelor publice cu utilizatorii acestora, precum și prevederi referitoare la controlul și sancționarea pentru vehiculele parcate fără achitarea plății sau care au încălcat regimul de utilizare stabilit, inclusiv procedura de autorizare a parcărilor și parcajelor private și rezervate.

Proiectul de regulament prevede noțiunea nouă de ”Parcaj” anterior exclusă din H.G. 672/1998 „Cu privire la parcările auto cu plată pe teritoriul Republicii Moldova” care la rândul său se regăsește în Codul fiscal prin stabilirea ”taxei de parcaj”, noțiune care creează premisele pentru stabilirea în viitor a condițiilor de organizare a parcajelor de reședință.

De asemenea proiectul propus prevede noțiunea și proceduri actualizate și soluții noi de organizare și amenajare a parcărilor publice de tip PARK&RIDE, parcajelor rezervate, care va duce la creșterea gradului de organizare, monitorizare și control sporit în cadrul sistemului de management al parcărilor și parcajelor din municipiul Chișinău.

În același timp, proiectul Regulamentului stabilește și actualizează proceduri de autorizare a parcărilor și parcajelor auto private cu plată care au fost reglementate prin Regulamentul aprobat anterior prin Decizia CMC nr. 3/35 din 2000.

Și nu în ultimul rând, Proiectul stabilește instituțiile de parcare și parcaj public cu plată care vor duce la formarea fondurilor speciale pentru dezvoltarea continuă a infrastructurii parcărilor și parcajelor din municipiul Chișinău și a sistemului de management al acestora.

**5. Fundamentarea economico - financiară**

Inițial cheltuielile necesare pentru lansarea proiectelor pilot de organizare și amenajare a parcărilor și parcajelor publice cu plată vor fi prevăzute în bugetul și în planul anual de achiziții ale DGMU în calitate de Autoritatea competentă în domeniul gestionării parcărilor și parcajelor, care vor fi rezonabile și vor fi compensate din încasarea tarifelor în proces de gestionare a parcărilor și parcajelor publice cu plată, și reinvestirea acestora în dezvoltarea continuă a infrastructurii parcărilor și parcajelor din municipiul Chișinău și a sistemului de management al acestora.

**6. Modul de încorporare a actului în cadrul normativ în vigoare**

Prezentul regulament este elaborat în baza Legii 835 din 17.05.1996 „Cu privire la principiile urbanismului și amenajării teritoriului”, Hotărârii Guvernului Republicii Moldova nr. 672/1998 „Cu privire la parcaje și parcările auto cu plată pe teritoriul Republicii Moldova”, și altor acte normative cu incidență în domeniu, în scopul implementării și dezvoltării strategiei și sistemului de parcări publice în municipiul Chișinău.

**7. Concluzii**

Proiectul Regulamentului are drept scop stabilirea mecanismului de implementare și dezvoltare a unui sistem centralizat și consolidat de parcări publice în municipiul Chișinău, descongestionarea drumurilor publice cu trafic intens, inclusiv prin încurajarea locuitorilor municipiului Chișinău la utilizarea mijloacelor de transport public, și descurajarea folosirii autoturismelor personale în zonele respective.

Prevederile Proiectului corespund cu scopul declarat de către autor în nota informativă și acesta este destinat pentru a deservi interesului public, bazat pe principiul transparenței, nediscriminării și accesibilității utilizatorilor parcărilor și parcajelor publice.

Reieșind din cele relatate, pentru asigurarea transparenței în procesul decizional, în conformitate cu: Legea nr.100 din 22.12.2017 ”Cu privire la actele normative”, Legea 982-XIV din 11.05.2000 ”Privind accesul la informație”, Legea nr.239/2008 ”Privind transparența în procesul decizional” și Hotărârea Guvernului nr. 967 din 09.08.2016 ”Cu privire la mecanismul de consultare publică cu societatea civilă în procesul decizional”, propunem desfășurarea consultărilor publice pe marginea proiectului ROFPP și solicităm emiterea dispoziției în privința lansării acestora.

Șef al DGMU Vitalie MIHALACHE

*Anexe:*

1. *Proiectul dispoziției cu privire la organizarea consultărilor publice.*
2. *Proiectul ROFPP*